**Išrašas**

**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

 **POSĖDŽIO PROTOKOLAS**

2020-11-23 Nr. TAR-103

 Posėdžio data 2020-11-18. Pradžia 14.00 val. (nuotoliniu būdu)

 Posėdžio pirmininkas – Aidas Kaveckis.

Posėdžio sekretorė – Lietutė Demidova.

 2. SVARSTYTA. Klaipėdos miesto savivaldybės visuomenės sveikatos stebėsenos 2019 metų ataskaitos patvirtinimas.

 Pranešėja – R. Perminienė. Pažymi, kad Klaipėdos miesto savivaldybės visuomenės sveikatos stebėsenos 2019 m. ataskaita parengta vykdant Lietuvos Respublikos visuomenės sveikatos stebėsenos (monitoringo) įstatymo 10 straipsnį ir Bendrųjų savivaldybių visuomenės sveikatos stebėsenos nuostatų, patvirtintų Lietuvos Respublikos sveikatos apsaugos ministro 2003 m. rugpjūčio 11 d. įsakymu Nr. V-488 „Dėl Bendrųjų savivaldybių visuomenės sveikatos stebėsenos nuostatų patvirtinimo“, 6.3 ir 6.4 papunkčius, kurie įpareigoja Savivaldybės administracijos direktorių organizuoti savivaldybės visuomenės sveikatos stebėsenos ataskaitos projekto pristatymą savivaldybės tarybai ir visuomenei bei pateikti Higienos institutui Savivaldybės tarybos patvirtintą savivaldybės visuomenės sveikatos stebėsenos ataskaitą iki kiekvienų metų gegužės 1 d. Stebėsena įgyvendinama nustatytais reikalavimais (metodika, rodiklių sąrašu).

 S. Budinas mano, jei turėtume duomenis, kaip atrodome dėl taršos tarp didžiųjų (penkių) miestų - gautume tikslesnę informaciją.

 R. Perminienė sako, kad galime paskaičiuoti ir pateikti palyginimą.

 A. Vaitkus sako, kad dėl teršalų išmetimo niekada neturėsime tikslios situacijos. Įstatyme pasakyta, kad ekologinės situacijos stebėsena ir sprendimų priėmimas ją gerinti yra savivaldybės funkcija. Situaciją mieste turime analizuoti be jokių skirstymų pagal įstaigas ir turime sudėti prioritetus, ką įmonės turi nuveikti. Savivaldybė ir taryba turi priimti tokią programą (turėti dar vieną ataskaitą, paruoštą atsakingų padalinių), kurioje būtų identifikuoti visi taršos šaltiniai ir sprendimai, kokiomis priemonėmis suvaldyti ir išspręsti situaciją. Teigia, kad negalės pritarti ataskaitai, nes savivaldoje situacija nėra gera.

 R. Taraškevičius mano, kad reikia pritarti ataskaitai, nes jos nepakeisime.

 A. Barbšys sako, kad ataskaitos nepakeisime, bet mano, kad šalia ataskaitos turėtų eiti veiksmų planas, ką galime daryti ateityje ir kuria kryptimi eiti. Siūlo ataskaitai pritarti, priimti protokolinį pavedimą – parengti veiksmų planą situacijai pagerinti.

 R. Taraškevičius siūlo priimti protokolinį pavedimą ir įpareigoti Savivaldybė administraciją parengti veiksmų planą rodikliams gerinti.

 S. Budinas sutinka, kad kiekviena ataskaita turi turėti atoveiksmį. Prašo peržiūrėti stebėsenos rodiklius, esančius raudonojoje zonoje ir numatyti priemones situacijos gerinimui, jas įtraukiant į Strateginį veiklos 2021-2023 metų planą.

 NUTARTA:

 2.1. Pritarti pateiktam sprendimo projektui (už – 5 (Aidas Kaveckis, Vytis Radvila, Rimantas Taraškevičius, Arūnas Barbšys, Saulius Budinas), susilaiko – 2 (Arvydas Vaitkus, Ela Andrejeva).

 2.2. Įpareigoti Savivaldybės administraciją parengti veiksmų planą rodikliams gerinti (bendru sutarimu).

Posėdžio pirmininkas Aidas Kaveckis

Posėdžio sekretorė Lietutė Demidova